b'\n_START_ARTICLE_\nDe Dietrich (Lun\xc3\xa9ville)\n_START_SECTION_\nHistoria\n_START_PARAGRAPH_\nDe Dietrich -automerkin juuret juontavat Saksan ja Ranskan rajamaiden kiistanalaisella Elsass-Lothringenin, ranskaksi Alsace-Lorraine, yli 300 vuotta vaikuttaneen De Dietrich -suvun teollisuustoimintaan. Vuonna 1896 yhti\xc3\xb6n silloinen johtaja, paroni Adrien de Turckheim p\xc3\xa4\xc3\xa4tti laajentaa yhti\xc3\xb6n tuotantoa rautatiekaluston valmistuksesta maantieajoneuvojen tuotantoon, hankkimalla Am\xc3\xa9d\xc3\xa9e Boll\xc3\xa9en valmistuslisenssin. De Dietrich -nimisten autojen valmistus Lorrainen Lun\xc3\xa9villessa aloitettiin vuonna 1897. Aluksi tuotevalikoima oli samanlainen De Dietrichin Niederbronnissa (Niederbronn-les-Bains (saksaksi: Bad Niederbronn)) sijainneen tehtaan kanssa. Niederbronn sijaitsi tuolloin Saksan puolella rajaa. Ajoneuvojen valmistus De Dietrich -nimell\xc3\xa4 p\xc3\xa4\xc3\xa4ttyi vuonna 1905 ja niiden valmistusta Lorraine-Dietrich-nimisin\xc3\xa4 jatkoi Soci\xc3\xa9t\xc3\xa9 Lorraine des Anciens \xc3\x89tablissements De Dietrich et Cie -niminen yhti\xc3\xb6.\n_START_SECTION_\nAjoneuvot\n_START_PARAGRAPH_\nEnsimm\xc3\xa4inen tuotantomalli oli Am\xc3\xa9d\xc3\xa9e Boll\xc3\xa9e -lisenssill\xc3\xa4 valmistettu kaksisylinterinen, iskutilavuudeltaan joko 2300\xc2\xa0cm\xc2\xb3 tai 3000\xc2\xa0cm\xc2\xb3 malli. N\xc3\xa4it\xc3\xa4 valmistui vuoden 1898 aikana 72 kappaletta ja vuonna 1900 107 kappaletta. N\xc3\xa4ill\xc3\xa4 autoilla osallistuttiin my\xc3\xb6s vuoden 1901 Pariisi\xe2\x80\x93Berliini-kilpailuun, mutta ne eiv\xc3\xa4t olleet kovin kilpailukykyisi\xc3\xa4._NEWLINE_My\xc3\xb6hemmin yhti\xc3\xb6 valmisti autoja marseillelaisen Turcat-M\xc3\xa9ryn lisenssill\xc3\xa4. N\xc3\xa4iss\xc3\xa4 malleissa kaksi- tai nelisylinterinen moottori oli asennettu auton etuosaan ja voimansiirto taka-akselille oli ketjuv\xc3\xa4litteinen. Vuonna 1902 yhti\xc3\xb6 valmisti 253 ajoneuvoa. Vuonna 1903 mallitarjontaan kuului nelisylinterisi\xc3\xa4 malleja 3000\xc2\xa0cm\xc2\xb3:n, 4100\xc2\xa0cm\xc2\xb3:n tai 5400\xc2\xa0cm\xc2\xb3:n iskutilavuuksisilla moottoreilla.'